Ramaphosa hernu versoek vir ondersoek oor staatskaping | Maroela Media
Dit is noodsaaklik dat 'n onafhanklike geregtelike kommissie van ondersoek ingestel moet word om deeglik alle bewerings van "staatskaping" te ondersoek, het adjunkpresident Cyril Ramaphosa Sondag gesê.
Hy het tydens die Moses Kotane-gedenklesing in Rustenburg gesê dit moet erken word dat die ANC en sy regering al hoe meer – regverdig of onregverdig – verbind word met korrupsie en persoonlik verryking.
"Die Suid-Afrikaanse Raad van Kerke (SARK) het die afgelope week gewaarsku dat ons op die randjie staan om 'n 'mafiastaat' te word. As ons hierdie bedreiging wil afweer, indien die ANC sy leierskapsrol in die samelewing wil herstel, dan is dit absoluut noodsaaklik dat ons met dringendheid en doelbewus moet optree.
"Dit is noodsaaklik dat 'n onafhanklike geregtelike kommissie ingestel moet word om deeglik alle bewerings van 'staatskaping' moet ondersoek. Slegs deur só kommissie sal ons kan bevestig tot water mate die instansies van ons regering onbehoorlik – en onwettig – gebruik is om 'n paar individue en families te verryk," het hy gesê.
"Ons moet agter die kap van die byl kom oor hierdie gerugte, bewerings en berigte. En ons moet optree om alle vorme van kaping, korrupsie en baantjies vir boeties te staak. As deel van hierdie pogings moet die Fica-wysigingswet nou aktief geïmplementeer word, veral wat betref die persone wat polities blootgestel is, om seker te maak dat daar geen ruimte vir onwettige finansiële aktiwiteit is nie."
Hy het gesê dit is ook belangrik om swakplekke in die bestuur by staatsbeheerde instansies aan te spreek. "Dit het 'n teiken geword vir persone wat staatshulpbronne wil wanbestuur tot in privaat sakke en oorsese bankrekeninge.
"Ons instansies, veral die ANC, moet leefstyloudits implementeer van almal wat in leierskapstrukture is. Soos die ANC hierdie week voorgestel het, moet ons deursigtigheid oor partypolitieke finansiering instel. Al hierdie stappe moet sonder vrees of guns ingestel word. Dit moet nie deur faksionele belange gelei word nie," het hy gesê.
Pot, ketel, watter kleur is ons?
Nog 'n mors van geld soos die wapen kommissie. Zuma sal seker maak die ondersoek word deur 'n vriendelike kader gedoen.
Nou toe nou!!! En moet almal nou dié man glo. Jys mos ook ANC mnr
Spoor Ramaphosa se besigheidsaktiwiteite na en vertel wat het hom een van SA se rykstes gemaak. Dit mag dalk ook 'n uiters interessante debat oplewer.
Staatskaping moet ondersoek word. Ramaphoza maak die regte geluide. Die ekonomie moet ook herstel word en werksgeleenthede geskep word. Dalk sê hy dit omdat Mmusi Maimane in sy nek blaas wat opposisie betref.